**DĖL ROKIŠKIO R. PANEMUNĖLIO MOKYKLOS-DAUGIAFUNKCIO CENTRO NUOSTATŲ PATVIRTINIMO**

2018 m. birželio 29 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos biudžetinių įstaigų įstatymo 4 straipsnio 3 dalies 1 punktu, Lietuvos Respublikos švietimo įstatymo 43 straipsnio 4 dalimi, Nuostatų, įstatų ar statutų įforminimo reikalavimais, patvirtintais Lietuvos Respublikos švietimo ir mokslo ministro 2011 m. birželio 29 d. įsakymu Nr. V-1164 „Dėl nuostatų, įstatų ar statutų įforminimo reikalavimų patvirtinimo“, Rokiškio rajono savivaldybės taryba n u s p r e n d ž i a:

1. Patvirtinti Rokiškio r. Panemunėlio mokyklos-daugiafunkcio centro nuostatus (pridedama).

2. Įgalioti Rokiškio rajono savivaldybės merą Antaną Vagonį pasirašyti patvirtintus Rokiškio r. Panemunėlio mokyklos-daugiafunkcio centro nuostatus.

3. Įpareigoti Rokiškio r. Panemunėlio pagrindinės mokyklos direktorę Ingą Belovienę patvirtintus Rokiškio r. Panemunėlio mokyklos-daugiafunkcio centro nuostatus įstatymų nustatyta tvarka teikti Juridinių asmenų registro tvarkytojui.

4. Pripažinti netekusiu galios Rokiškio rajono savivaldybės tarybos 2018 m. gegužės 25 d. sprendimo Nr. TS-154 „Dėl Rokiškio r. Panemunėlio universalaus daugiafunkcio centro reorganizavimo“ 3 punktą.

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Jolita Geidanienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO R. PANEMUNĖLIO MOKYKLOS-DAUGIAFUNKCIO CENTRO NUOSTATŲ PATVIRTINIMO“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Patvirtinti Rokiškio r. Panemunėlio mokyklos-daugiafunkcio centro nuostatus, pateiktus šiame sprendimo projekte.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos biudžetinių įstaigų įstatymas, Lietuvos Respublikos švietimo įstatymas, Nuostatų, įstatų ar statutų įforminimo reikalavimai, patvirtinti Lietuvos Respublikos švietimo ir mokslo ministro 2011 m. birželio 29 d. įsakymu Nr. V-1164.

**Sprendimo projekto esmė.** 2018 m. birželio 19 d. gautame Vyriausybės atstovo Panevėžio apskrityje tarnybos teikime „Dėl Rokiškio rajono Panemunėlio mokyklos-daugiafunkcio centro nuostatų 31 punkto pakeitimo“ paaiškinta, kad Lietuvos Respublikos vietos savivaldos įstatymo 16 straipsnio 6 dalyje yra nustatyta, kad išimtinei savivaldybės tarybos kompetencijai priskirtų įgaliojimų savivaldybės taryba negali perduoti jokiai kitai savivaldybės institucijai ar įstaigai, o 2 dalies 21 punkte nurodyta, kad savivaldybės mokymo ir auklėjimo (toliau – švietimo) įstaigų vadovų skyrimas į pareigas ir atleidimas iš jų yra savivaldybės tarybos išimtinė kompetencija.

Rokiškio r. Panemunėlio mokyklos-daugiafunkcio centro nuostatų, patvirtintų Rokiškio rajono savivaldybės tarybos 2018 m. gegužės 25 d. sprendimo Nr. TS-154 „Dėl Rokiškio r. Panemunėlio universalaus daugiafunkcio centro reorganizavimo“ 3 punktu, 31 punkte buvo nustatyta, kad mokyklai vadovauja direktorius, kurį viešo konkurso būdu į pareigas penkeriems metams skiria ir iš jų atleidžia Rokiškio rajono savivaldybės taryba **ar jos įgaliotas asmuo.** Pagal Lietuvos Respublikos 16 straipsnio 6 dalį švietimo įstaigų vadovus į pareigas skirti ir atleisti iš jų gali tik savivaldybės taryba.

Teikiamame sprendimo „Dėl Rokiškio r. Panemunėlio mokyklos-daugiafunkcio centro nuostatų patvirtinimo“ projekte pateikti Rokiškio r. Panemunėlio mokyklos-daugiafunkcio centro nuostatai atitinka Lietuvos Respublikos vietos savivaldos įstatymo 16 straipsnio 2 dalies 21 punkte ir 6 dalyje nustatytus reikalavimus.

**Galimos pasekmės, priėmus siūlomą tarybos sprendimo projektą:**

**teigiamos** – teisės aktų vykdymas;

 **neigiamos** – nenumatyta.

**Kokia sprendimo nauda Rokiškio rajono gyventojams.**

Švietimo įstaigos veiklą reglamentuos nuostatai, atitinkantys teisės aktų nustatytus reikalavimus.

**Finansavimo šaltiniai ir lėšų poreikis**.

Bus reikalingos lėšos nuostatų įregistravimui Registrų centre.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Vyriausioji specialistė Jolita Geidanienė